**ΑΡΙΣΤΕΡΗ ΡΙΖΟΣΠΑΣΤΙΚΗ ΔΗΜΟΤΙΚΗ ΚΙΝΗΣΗ «ΕΚΤΟΣ ΤΩΝ ΤΕΙΧΩΝ»**

**Δήλωση σχετικά με την Απόφαση του ΣτΕ για την μετεγκατάσταση του Καζίνο της Πάρνηθας στο Μαρούσι**

«Η απόφαση είναι θετική – Ο αγώνας συνεχίζεται»

Με την τελευταία απόφαση του ΣτΕ γίνονται δεκτές οι σχετικές προσφυγές και ακυρώνεται η απόφαση του Υπουργείου Περιβάλλοντος και Ενέργειας με την οποία είχε γίνει δεκτή η κατ’ αρχήν χωροθέτηση Ειδικού Χωρικού Σχεδίου για την μετεγκατάσταση του Καζίνο Πάρνηθας στον Δήμο Αμαρουσίου. Μια απόφαση η οποία – σύμφωνα με την γνώμη των κατοίκων και των φορέων της περιοχής – θα συνέβαλε καθοριστικά στην περαιτέρω περιβαλλοντική επιβάρυνση και υποβάθμιση τόσο της πόλης μας όσο και των γύρω περιοχών (Χαλάνδρι κλπ.).

Η απόφαση αυτή δικαιώνει τους κατοίκους και τους τοπικούς φορείς που από την πρώτη στιγμή αντιτάχτηκαν στην συγκεκριμένη απόφαση και αγωνιστικά διεκδίκησαν την ανατροπή της. Μέσα σε αυτούς και όσοι είχαν προσφύγει στο ΣτΕ για την ακύρωσή της.

Δεν δικαιώνει τη σημερινή δημοτική του Δημάρχου κου Αμπατζόγλου, ούτε και την προηγούμενη του Δημάρχου Κου Πατούλη, οι οποίοι αντί να πρωτοστατήσουν στην κινηματική οργάνωση των κατοίκων της πόλης του Αμαρουσίου με στόχο την ανατροπή των αποφάσεων αυτών της κυβέρνησης και την αποτροπή της μετεγκατάστασης του ΚΑΖΙΝΟ της Πάρνηθας στο Μαρούσι, επέλεξαν τον δρόμο των άνευρων και απολίτικων ψηφισμάτων διαμαρτυρίας και της ανυπαρξίας άλλου είδους ενεργειών. Ο κύριος Πατούλης μάλιστα και ως Περιφερειάρχης Αττικής επέδειξε αντίστοιχη ολιγωρία.

Δεν δικαιώνει επίσης τόσο την σημερινή Κυβέρνηση της Νέας Δημοκρατίας η οποία ενέκρινε το ΕΧΣ, όσο και τις προηγούμενες (ΝΔ αλλά και ΣΥΡΙΖΑ), οι οποίες προετοίμασαν το νομικό πλαίσιο ώστε να μπορούν να προωθούνται τέτοιου είδους «επενδύσεις» ενάντια στα συμφέροντα των πολιτών και με μοναδικό γνώμονα τα κέρδη των επιχειρήσεων.

Δικαιώνονται από την άλλη όσοι έλεγαν εξαρχής (μεταξύ αυτών και η δημοτική μας κίνηση) ότι ο συγκεκριμένος νόμος 4499/2017, τον οποίο ψήφισε η Κυβέρνηση ΣΥΡΙΖΑ / ΑΝΕΛ, με το άρθρο 6 «φωτογράφιζε» την συγκεκριμένη μετεγκατάσταση, αδιαφορώντας για τις ανάγκες της τοπικής κοινωνίας και βάζοντας μπροστά το «στενό» όφελος της εν λόγω εταιρείας.

Παράλληλα επισημαίναμε ότι ο νόμος αυτός πάταγε στους προηγούμενους, δηλαδή στο νέο Ρυθμιστικό Σχέδιο της Αθήνας (ν. 4277/2014) το οποίο χαρακτήριζε το Μαρούσι «πόλο εθνικής και μητροπολιτικής εμβέλειας… με εξειδίκευση στις επιχειρήσεις, το υπερτοπικό εμπόριο, την αναψυχή, τις υπηρεσίες υγείας, τον αθλητισμό και τη διοίκηση» καθώς και «διαδημοτικό κέντρο ευρείας ακτινοβολίας» καθώς και στον νόμο 4269/2014, με τον οποίο δίνεται η δυνατότητα σύνταξης Ειδικών Χωρικών Σχεδίων από ιδιώτες (δηλ. ιδιωτική πολεοδόμηση) για την διευκόλυνση επιχειρηματικών σχεδίων. Και για αυτό το λόγο πρέπει και αυτοί να καταργηθούν.

ΟΜΩΣ ΟΛΑ ΔΕΙΧΝΟΥΝ ΟΤΙ Ο ΑΓΩΝΑΣ ΜΑΣ ΔΕΝ ΣΤΑΜΑΤΑ ΕΔΩ!

Η ανακοίνωση της Εταιρείας δείχνει ότι θα εξαντλήσει κάθε περιθώριο που αφήνει το νομικό καθεστώς : «*…Το σκεπτικό των αποφάσεων θα μελετηθεί προσεκτικά και εφόσον προκύπτουν ζητήματα τυχόν τροποποιήσεων ή προσαρμογών ως προς τον σχεδιασμό της επένδυσης, από πλευράς της Εταιρείας, αυτές θα γίνουν άμεσα και τα οριζόμενα από το ΣτΕ θα εφαρμοστούν στο ακέραιο. Δεδομένου ότι η Προέγκριση από το ΚΕΣΥΠΟΘΑ, …, έχει καταργηθεί διά Νόμου, εκτιμάται ότι δεν ανακόπτεται η διαδικασία υλοποίησης του έργου, όπως άλλωστε φαίνεται και από τις πρόσφατες εγκρίσεις του Συμβουλίου Μητροπολιτικού Σχεδιασμού για την αδειοδότηση της επένδυσης…*».

Ως Αριστερή Ριζοσπαστική Δημοτική Κίνηση ΕΚΤΟΣ ΤΩΝ ΤΕΙΧΩΝ, εκφράζουμε την έντονη αντίθεσή μας στη μεταφορά του «καζίνο της Πάρνηθας» στη συγκεκριμένη περιοχή αλλά και γενικά στη λογική «κάθε περιφέρεια με το καζίνο της».

Καλούμε το Δήμο και το Δημοτικό Συμβούλιο Αμαρουσίου να λάβουν ενεργό ρόλο οργάνωσης των αντιστάσεων και αντιδράσεων των κατοίκων – πολιτών της περιοχής μας, ώστε να μην εγκατασταθεί το ΚΑΖΙΝΟ στην περιοχή του Δήμου Αμαρουσίου.

Καλούμε  το αρμόδιο υπουργείο Περιβάλλοντος να μην επιτρέψει την μετεγκατάσταση του καζίνο μέσα στον αστικό ιστό των Δήμων Αμαρουσίου και Χαλανδρίου (και φυσικά σε κανέναν αστικό ιστό της χώρας).

Καλούμε την κυβέρνηση να αποσύρει άμεσα το ειδικό χωρικό σχέδιο.

Το Δημοτικό Συμβούλιο οφείλει να διεκδικήσει :

1. Να εφαρμοστούν οι πολεοδομικές ρυθμίσεις που ίσχυαν για την περιοχή της Αγίας Φιλοθέης Αμαρουσίου προ του 2011 με αναθεώρηση του Γ.Π.Σ. της πόλης του Αμαρουσίου στη βάση της προστασίας των περιοχών κατοικίας από την ανέγερση κτηρίων υπερτοπικών χρήσεων.

2. Να αναθεωρηθεί πλήρως το καταστροφικό και αντιλαϊκό ρυθμιστικό σχέδιο της Αττικής (ν. 4277/2014) καθώς και ο νόμος 4269/2014, οι οποίοι προβλέπουν για το Μαρούσι την μετατροπή του σε μητροπολιτικό πόλο συγκέντρωσης κτηρίων και χρήσεων υπερτοπικού χαρακτήρα με την εφαρμογή ειδικών χωρικών σχεδίων, όπως αυτό που ήδη έχει εκπονηθεί και επιχειρείται να εφαρμοστεί στην περιοχή της Αγίας Φιλοθέης για την μετεγκατάσταση του ΚΑΖΙΝΟ.

3. Να μετατραπεί ο συγκεκριμένος χώρος σε χώρο πρασίνου και ήπιων αθλητικών εγκαταστάσεων προς όφελος όλων των κατοίκων των Βορείων Προαστίων αλλά και της συγκεκριμένης περιοχής η οποία έχει πληγεί από τις υπερτοπικές χρήσεις.

4. Να αναδειχθεί στην τοπική και ευρύτερη κοινή γνώμη ότι η εγκατάσταση ΚΑΖΙΝΟ εντός του αστικού ιστού σημαίνει μόνο τη μεταφορά εισοδημάτων με κερδισμένο πάντα τον «γκρουπιέρη» και το ΚΑΖΙΝΟ, καταστρέφοντας ανθρώπους και οικογένειες.

5. Να πολιτικοποιηθεί άμεσα το θέμα ζητώντας την παύση των εργασιών ανέγερσης του ΚΑΖΙΝΟ από τους αρμόδιους κυβερνητικούς παράγοντες (Υπουργούς Περιβάλλοντος και Πρωθυπουργό) με μαζικές συντονισμένες παρεμβάσεις της Δημοτικής Αρχής και του Δημοτικού Συμβουλίου Αμαρουσίου συνοδευόμενες από λαϊκές κινητοποιήσεις για το κομβικής σημασίας ζήτημα αυτό για την πόλη του Αμαρουσίου.